**NEVEZÉSI FELHÍVÁS**

A több mint 50 éves hagyományokkal rendelkező szolnoki filmfesztivál 2018-ban vette fel a magyar születésű képzőművész és Oscar-díjas díszlettervező - Alexandre Trauner nevét, hogy a filmes látványtervezők munkássága előtt tisztelegjen.

Fesztiválunk 2022-ben is három kategóriában hirdet versenyt. Az európai nagyjátékfilmes versenyszekcióban a filmek látványvilágát és tervezőit díjazza a zsűri. A fesztivál minden páros évben külön megmérettetést biztosít hazai és nemzetközi, képzőművészetről szóló, filmalkotásoknak és a diákok által készített filmeknek.

2022. október 11-16. között ismét várjuk Szolnokon a látvány- és jelmeztervezőket, képzőművészeket, filmes alkotókat, szakmabelieket, valamint a filmes, média és kommunikáció, képzőművészet vagy látványtervező szakos egyetemi hallgatókat. A programok között megtalálhatóak lesznek vetítések, nemzetközi filmes szakemberek mesterkurzusai, képzőművészeti kiállítások, szakmai kerekasztal beszélgetések és esténként koncertek.

**Nevezési határidő:
2022. május 20.**

Az alábbi kategóriákban várjuk a filmek nevezését:

1. Európai nagyjátékfilmes versenykategória

2022-ben 10 filmet mutatunk be ebben a kategóriában, olyan 2019. január 1. után készült **nagyjátékfilmeket**, melyeknél hangsúlyos a látványtervező közreműködése az alkotás folyamatában. A versenyprogramba meghívással kerülnek be a filmek. A filmeket a nemzetközi zsűri értékeli, az értékelésnél fontos szempont a történet és a látvány illeszkedése, a látványfolyam koherenciája, valamint az alkalmazott látványtechnikai megoldások (épített díszletek, eredeti helyszínek, CGI) összhatása. (A díj kedvezményezettjei: a film látványtervezői).

2. Képzőművészeti filmek nemzetközi versenye

Képzőművészeti kategóriában olyan 2019. január 1. után készült művek nevezését várjuk, amelyek képzőművészeti alkotások filmes eszközökkel történő bemutatására, (újra-) értelmezésére vállalkoznak, illetve egy vagy több képzőművész (művészeti csoport) életéről, annak egyes szakaszairól készültek. Itt a helye azoknak a filmeknek is, amelyek a képzőművészet egyes irányzatait, korszakait, társadalmi összefüggéseit tárják fel. Nem utolsó sorban pedig várjuk azokat a filmeket, amelyek maguk is képzőművészeti igénnyel, művészeti alkotásként, illetve a képzőművészet valamely eszközének felhasználásával készültek (pl. animációs és kísérleti filmek).

3. Egyetemisták filmjeinek versenye

Ebbe a versenykategóriába az európai filmes, média vagy művészeti képzésben résztvevő egyetemisták (30 év alatti fiatalok) által 2019. január 1. után készített filmeket várjuk. Nincs műfaji megkötés, azonban a filmek hossza nem lehet több, mint 25 perc.

1. Nevezési díj : 5 EUR

2. Általános tudnivalók

Nevezni csak **2019. január 1. után** készített filmet lehet. Egy alkotó - a mű rendezője vagy szerkesztője - maximum két filmet nevezhet. A zsűri által a Filmfesztivál versenyprogramjába beválogatott filmek egy alkotójának szállás és étkezési költségeit a szervezők biztosítják a Fesztivál idejére!

3. Nevezés

A 2021-es Alexandre Trauner ART/Film Fesztiválra a **[Filmfreeway](https://filmfreeway.com/AlexandreTraunerARTFilmFestival%22%20%5Ct%20%22_blank)** nevű portálon keresztül lehet filmet nevezni.

A versenybe került alkotások listáját augusztus folyamán hozzuk nyilvánosságra.

A fesztiválon történő bemutatáshoz és a katalógus elkészítéséhez az alábbiak szükségesek:

a versenybe került alkotásokat **2022 szeptember 12-ig online letölthető link formájában elküldeni.**

* a fesztivál nemzetközi jellege miatt minden nem angol nyelvű filmhez angol feliratos verziót kérünk biztosítani a fesztiválon történő bemutatáshoz.

* a katalógus elkészítéséhez a film rendezőjének fotóját, a filmből egy képet, a rendező rövid, maximum 300 karakteres életrajzát, valamint a film rövid, maximum 500 karaktert tartalmazó szinopszisát kérjük feltölteni a nevezéskor vagy emailben pótolni legkésőbb **2022 szeptember 1-ig.**
* továbba kérjük a prómóciós anyagok - presskit, trailer, weboldal, social media felületek - elérhetőségeinek megküldését, amivel támogatni tudjuk a filmek ismertségét

Az ATAFF versenyprogramjában való részvétel elfogadásával a jogtulajdonosok hozzájárulnak ahhoz, hogy a filmjüket az Alexandre Trauner Art/Film Fesztivál "ATAFF Best of" programjában 2022. október és 2023. október között nyilvános vetítéseken bemutathassák. A vetítésekről külön megállapodást küldünk a programba kerülő filmekről.

(Ha bármilyen kérdése vagy megjegyzése van az online nevezéssel kapcsolatban, kérem, jelezze a **festival [kukac]**[**ataff.hu**](http://ataff.hu/) e-mail-címen).

4. Tudnivalók a filmkópiákkal kapcsolatban

Az előzsűrizésre beküldendő alkotásokat elsősorban **online letölthető link** formájában áll módunkban elfogadni. A szemle szervezőinek **nem** áll módjában a rövid- és dokumentumfilmek bérleti vagy vetítési díjat fizetni.